KSL จัดโครงการวิ่งสมทบทุนมูลนิธิรามาธิบดีฯ 
KSL จัดโครงการวิ่ง "KSL Virtual Run 2019" สมทบเงินบริจาคให้แก่มูลนิธิรามาธิบดีฯ 
KSL จัดโครงการวิ่ง "KSL Virtual Run 2019" สมทบเงินบริจาคให้แก่มูลนิธิรามาธิบดีฯ 
19 ธ.ค. 2562

บริษัท น้ำตาลขอนแก่น จำกัด (มหาชน) หรือ KSL จัดโครงการวิ่ง KSL Virtual Run 2019 เพื่อการร่วมบริจาคเงินสนับสนุนการซื้ออุปกรณ์และเครื่องมือแพทย์แก่มูลนิธิรามาธิบดีฯ และเพื่อส่งเสริมเรื่องสุขภาพและการออกกำลังกายของผู้บริหารและพนักงานของกลุ่มบริษัทฯ เพราะการมีสุขภาพที่ดีช่วยส่งเสริมศักยภาพในการทำงานรวมถึงการใช้ชีวิตประจำวัน
โดยเมื่อวันที่ 1 เมษายน ที่ผ่านมา คุณจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ เป็นประธานเปิดงาน KSL Virtual Run 2019 อย่างเป็นทางการ ณ โรงเรียนศรีอยุธยา ในพระอุปถัมภ์ฯ พร้อมด้วยคณะผู้บริหารและพนักงานจากกลุ่มบริษัทน้ำตาลขอนแก่น, บริษัท ราชาชูรส จำกัด และบริษ้ท ราชาเซรามิค จำกัด เข้าร่วมงานในครั้งนี้
ทั้งนี้ โครงการวิ่ง KSL Virtual Run 2019 จัดขึ้นเพื่อส่งเสริมให้ผู้บริหารและพนักงานหันมาใส่ใจสุขภาพด้วยการวิ่งออกกำลังกาย ผ่านการวิ่งสะสมระยะทางตามเป้าหมายที่สมัคร ตลอดระยะเวลา 4 เดือนของโครงการ โดยผู้บริหารและพนักงานที่สังกัดสำนักงานใหญ่ วิ่งตั้งแต่วันที่ 1 เมษายน – 31 กรกฎาคม 2562 และผู้ที่สังกัดโรงงานวิ่งตั้งแต่วันที่ 1 พฤษภาคม – 31 สิงหาคม 2562  เป้าหมายของระยะทางวิ่งรวมของโครงการ KSL Virtual Run 2019 คือ 300,000 กิโลเมตร เพื่อเปลี่ยนเป็นเงินบริจาคโดยบริษัทฯ เป็นผู้สมทบทุน กิโลเมตรละ 5 บาท เพื่อมอบให้แก่มูลนิธิรามาธิบดีฯ สำหรับสนับสนุนการซื้ออุปกรณ์และเครื่องมือแพทย์
โดยหลังจากปิดโครงการวิ่ง ผู้บริหารและพนักงานทั้งสังกัดที่สำนักงานใหญ่และโรงงาน สามารถสะสมระยะทางรวมได้ทั้งหมด 314,116 กิโลเมตร และเปลี่ยนเป็นเงินบริจาคเป็นจำนวน 1,570,580 บาท และเงินบริจาคสมทบจากบุคคลภายนอกที่เข้าร่วมสมัครวิ่งในครั้งนี้อีกจำนวน 15,800 บาท
นอกจากนี้ เมื่อวันที่ 17 กันยายน 2562 บริษัทได้จัดงานปิดโครงการวิ่ง KSL Virtual Run 2019 ขึ้น ณ อาคาร เคเอสแอล ทาวเวอร์ โดยได้รับเกียรติจากตัวแทนมูลนิธิรามาธิบดีฯ ผู้ช่วยศาสตราจารย์ นายแพทย์ ธงชัย พงมฆพัฒน์ กรรมการบริหารและเหรัญญิกมูลนิธิรามาธิบดีฯ ในการเข้าร่วมงานปิดโครงการและพิธีรับมอบเงินบริจาคจากคุณจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น จำกัด (มหาชน) เพื่อการสนับสนุนการซื้ออุปกรณ์และเครื่องมือแพทย์ต่อไป